Plán obnovy relevantných budov 2018

Úvod
Každý členský štát má povinnosť podľa článku 5 smernice Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorou sa menia a dopĺňajú smernice 2009/ES a 2010/30/EÚ a ktorou sa zrušujú smernice 2004/8/ES a 2006/32/ES (ďalej len „smernica 2012/27/EÚ“) každoročne od 1. januára 2014 zabezpečiť obnovu 3 % z celkovej podlahovej plochy vykurovaných a/alebo chladených budov, ktoré vlastnia a využívajú ústredné orgány štátnej správy (ďalej len „ÚOŠS“) tak, aby dosiahli aspoň minimálne požiadavky na energetickú hospodárnosť stanovené príslušným členským štátom podľa článku 4 smernice Európskeho parlamentu a Rady 2010/31/EÚ zo dňa 19. mája 2010 o energetickej hospodárnosti budov (prepracované znenie) (ďalej len „smernica 2010/31/EÚ“).
Smernica 2012/27/EÚ (čl. 5 ods. 6) zároveň umožňuje splniť povinnosť vyplývajúcu z čl. 5 ods.1 alternatívnym spôsobom. To znamená, že členský štát môže prijať nákladovo efektívne opatrenia vrátane hĺbkovej obnovy a opatrenia na zmenu správania užívateľov budovy, prostredníctvom ktorých dosiahne do roku 2020 úspory energie v relevantných budovách, ktoré budú prinajmenšom zodpovedať objemu úspor požadovanému v čl. 5 ods. 1 smernice 2012/27/EÚ, o čom členské štáty každoročne podávajú správu Európskej komisii. 
Aby mohol byť tento záväzok naplnený pripravilo Ministerstvo dopravy a výstavby Slovenskej republiky (ďalej len „ministerstvo“) Plán obnovy relevantných budov (ďalej len „plán obnovy“). Uvedená úloha vyplýva pre ministerstvo z § 10 zákona č. 321/2014 Z. z. o energetickej efektívnosti a o zmene a doplnení niektorých zákonov (ďalej len „zákon           č. 321/2014 Z. z.“), ktorým sa smernica 2012/27/EÚ transponovala do právneho systému Slovenskej republiky. 


Stanovenie fondu budov a zoznam budov ÚOŠS

Rozsah fondu budov vo vlastníctve štátu a samospráv je uvedený v Stratégii obnovy bytových a nebytových budov v Slovenskej republike (ďalej len „stratégia“), schválenej uznesením vlády SR č. 347 zo dňa 9. júla 2014. Stratégia tiež uvádza počty budov ÚOŠS v členení podľa veľkosti a roku výstavby. 
Požiadavky na obnovu sa neuplatňujú pre tieto kategórie budov:
a) budovy úradne chránené ako súčasť charakteristického prostredia alebo budovy s osobitnými architektonickými, historickými a inými pamiatkovými hodnotami, pokiaľ by dodržanie určitých minimálnych požiadaviek na energetickú hospodárnosť mohlo ohroziť ich pamiatkové hodnoty; 
b) budovy, ktoré užívajú ozbrojené sily alebo ústredné orgány štátnej správy a ktoré slúžia na účely obrany štátu, okrem samostatných obytných priestorov alebo budov      s úradmi pre ozbrojené sily; 
c) budovy používané ako miesta na bohoslužby a náboženské podujatia.

[bookmark: _GoBack] Ministerstvo má podľa § 10 ods. 6 zákona č. 321/2014 Z. z. povinnosť viesť zoznam relevantných budov (§ 10 ods. 2 zákona č. 321/2014 Z. z.), ktoré k 1. januáru príslušného kalendárneho roka nespĺňajú minimálne požiadavky na energetickú hospodárnosť budov podľa § 4 zákona č. 555/2005 Z. z. o energetickej hospodárnosti budov a o zmene a doplnení niektorých zákonov v znení zákona č. 300/ 2012 Z. z. (ďalej len „zákon č. 555/2005 Z. z.“), ktorej celková podlahová plocha je väčšia ako 250 m2 a zverejniť ho. 
Zoznam budov ÚOŠS podľa čl. 5 smernice 2012/27/EÚ je zverejnený na webovom sídle ministerstva „https://www.mindop.sk/ministerstvo-1/vystavba-5/stavebnictvo“ v rozsahu  základných informačných údajov o budove:
· identifikačné údaje budovy v rozsahu uvedenom v § 7 ods. 1 písm. b) zákona č. 555/2005 Z. z.;
· celková podlahová plocha budovy v m2;
· údaje o energetickej hospodárnosti budovy alebo relevantné energetické údaje budovy.

	Indikátor
	2018

	Celková podlahová plocha budov ÚOŠS (nad 250 m2)
	375 303,9 m2




Cieľ úspor a spôsob výpočtu cieľa

V zozname budov ÚOŠS, ktoré k 1. januáru 2018 nespĺňajú minimálne požiadavky na energetickú hospodárnosť budov (Príloha  1) sú uvedené jednotlivé budovy, ktorých celková podlahová plocha je 375 303,9 m2. Podľa požiadaviek smernice 2012/27/EÚ má SR povinnosť obnoviť 3 % z tejto plochy, čo predstavuje 11 259,12 m2. 
Tento cieľ možno plniť aj alternatívnym spôsobom (čl. 5 ods. 6 smernice 2012/27/EÚ), ktorým sa dosiahne rovnaký objem úspor energie ako štandardným prístupom. Notifikačná správa k alternatívnemu prístupu podľa smernice 2012/27/EÚ informuje Európsku komisiu o plánovaných alternatívnych opatreniach, ktorými sa dosiahne cieľ úspory energie do roku 2020 podľa čl. 5 ods. 6. Správa obsahuje návrh predbežného cieľa podľa čl. 5 ods. 1, cieľa vyjadreného vo forme úspor energie pre potreby aplikácie alternatívneho spôsobu, ako aj zoznam alternatívnych opatrení. Na účely alternatívneho prístupu boli odhadnuté úspory energie s použitím príslušných štandardných hodnôt spotreby energie referenčných budov pred a po obnove a podľa odhadov plochy fondu budov v jednotlivých kategóriách budov. Spôsob výpočtu národného cieľa pre alternatívny prístup bol súčasťou Notifikačnej správy a mala by sa dosiahnuť úspora 52,17 GWh/rok.
Ak sa obnoví viac ako 3 % celkovej podlahovej plochy budov ÚOŠS v danom roku, môže sa do ročnej miery obnovy započítať podlahová plocha nad plánovaný rámec v ktoromkoľvek z troch predchádzajúcich alebo nasledujúcich rokov. 
Do ročnej miery obnovy budov ÚOŠS sa môžu započítať nové budovy využívané a vlastnené ako náhrada za konkrétne budovy ÚOŠS zbúrané počas ktoréhokoľvek z dvoch predchádzajúcich rokov alebo budovy, ktoré sa predali, zbúrali alebo prestali využívať počas ktoréhokoľvek z dvoch predchádzajúcich rokov z dôvodu intenzívnejšieho využívania iných budov.
	Indikátor
	2018

	Základný cieľ úspor: 3 % z celkovej podlahovej plochy budov ÚOŠS, ktoré nespĺňajú minimálne požiadavky na energetickú hospodárnosť budov k 1. januáru 2018
	
 
11 259,12 m2  



Návrh opatrení na obnovu, potenciál úspor

Návrhy nákladovo efektívnych opatrení na zlepšenie energetickej efektívnosti budov súvisia s hĺbkovou obnovou budov. Pri hĺbkovej obnove budov je potrebné okrem stavebných konštrukcií budov a ich významnej obnovy (zlepšenia tepelnej ochrany stavebných konštrukcií) venovať pozornosť aj významnej obnove technických systémov budov. Týka sa to vykurovacieho systému a systému prípravy teplej vody pre bytové a nebytové budovy, ale aj vetrania, chladenia a osvetlenia nebytových budov. 
Opatrenia hĺbkovej obnovy je možné vykonať ako čiastkové, postupnými krokmi, prípadne samostatne, ako významnú obnovu budovy (stavebných konštrukcií) a významnú obnovu technických systémov. Hĺbkovú obnovu je možné vykonať aj súčasne s uplatnením všetkých opatrení naraz. 
Návrh opatrení sa rozlišuje podľa:
a) stanovených cieľov na zabezpečenie energetickej hospodárnosti budov stanovených zákonom č. 555/2005 Z. z.,
b) kategórie budovy,
c) obdobia výstavby,
d) pôvodného stavu stavebných konštrukcií (otvorových konštrukcií, obvodového plášťa, strešného plášťa a vnútorných deliacich konštrukcií medzi vykurovanými a nevykurovanými miestnosťami),
e) pôvodného stavu technických systémov v budove (vykurovanie, príprava teplej vody, vetranie, chladenie, osvetlenie),
f) veku a technického stavu zdrojov tepla, prípravy teplej vody, chladu a rozvodov v budove a mimo nej,
g) rozsahu zavedenia obnoviteľných zdrojov tepla, teplej vody a elektriny.

Návrh nákladovo efektívnych opatrení na zlepšenie energetickej hospodárnosti budov pre jednotlivé kategórie budov je podrobnejšie uvedený v stratégii.
Pri určení potenciálu úspor sa pri projektoch vychádza z pôvodného stavu, návrhu opatrení tak, aby boli splnené minimálne požiadavky na energetickú hospodárnosť budov.

	Indikátor
	2018

	Celková podlahová plocha budov určených na obnovu
	65 529,12 m2

	Potenciál úspor obnovovaných budov do triedy A1
	    5,65 GWh/rok



Od 1. januára 2016 prišlo k sprísneniu požiadaviek na tepelnotechnické vlastnosti stavebných konštrukcií a minimálnych požiadaviek na energetickú hospodárnosť budov. Preto pri výpočte potenciálu úspor energie sme vychádzali z faktu, že budovy budú obnovené na úroveň výstavby s energetickou triedou A1. Takto vypočítaný potenciál predstavuje úsporu 5,65 GWh/rok. Vyčíslenie úspor, ktoré prinesú opatrenia do technického zariadenia budov, v tomto štádiu nie je možné, preto nie sú započítané v potenciáli úspor.


Zoznam budov určených na obnovu 

Zoznam budov určených na obnovu vychádza z poskytnutých identifikačných údajov o budovách a je podrobnejšie uvedený v Prílohe  2.
Do zoznamu budov určených na obnovu bolo zaradených 27 budov ÚOŠS s podlahovou plochou väčšou ako 250 m2, s celkovou podlahovou plochou 65 529,12 m2. Predpokladaný objem investícií, určených na obnovu predstavuje 9 127 497,82 €. Pri obnove sa využijú finančné prostriedky zo štátneho rozpočtu  a Operačného programu Kvalita životného prostredia. Z prostriedkov štátneho rozpočtu by sa malo obnoviť 21 budov s odhadovanou výškou nákladov 4 959 926,92 € a z prostriedkov OP KŽP by sa malo obnoviť 6 budov                        s odhadovanou výškou nákladov 4 167 570,90 €.

	Indikátor
	
	
	

	Forma financovania 
	Odhadovaná výška nákladov
	Počet projektov
	Obnovená plocha

	Štátny rozpočet
	4 959 926,92 €
	21
	51 417,12 m2

	OP KŽP
	4 167 570,90  €
	6
	14 112 m2




Stav realizácie obnovy relevantných budov z doterajších plánov obnovy

	Na základe úlohy vyplývajúcej z § 10 ods. 1 zákona č. 321/2014 Z. z., sú spracovávané každoročne plány obnovy relevantných budov. Doteraz boli spracované v rokoch 2015, 2016 a 2017. Ich plnenie je závislé od mnohých faktorov, predovšetkým od finančných možností ÚOŠS, aj keď sa finančné prostriedky alokujú, ich ďalšie plnenie je determinované zákonmi a z nich vyplývajúcich termínov pre jednotlivé etapy. Rozhodujúcimi sú predovšetkým vyhlásenie verejného obstarávania na spracovanie projektovej dokumentácie, jej spracovanie, podanie žiadostí o stavebné povolenie, jeho vydanie, vyhlásenie verejného obstarávania na dodávateľa významnej obnovy, jej samotná realizácia a vydanie kolaudačného rozhodnutia. Práve cez túto prizmu je potrebné nazerať a hodnotiť tento proces.
Na základe informácií od ÚOŠS predkladáme stručné informácie o napĺňaní jednotlivých doteraz vypracovaných plánoch.

Rok 2015
Plán obnovy relevantných budov 2015 bol schválený na rokovaní vlády SR prijatím uznesenia č. 386/2015 a úlohou B.1. schválený rozsah obnovy podľa prílohy č. 2. Plán obsahuje 72 budov určených na významnú obnovu v správe MV SR. K 31. 12. 2017 je ukončená významná obnova u 3 budov, čo predstavuje 5 440 m2 čo je 2,8 % z plánovanej celkovej obnovovanej podlahovej plochy. V štádiu realizácie obnovy je 59,66 % celkovej plánovanej podlahovej plochy, 28,2 % je v štádiu žiadosti o nové finančné prostriedky             a 9,3 % plochy predstavuje vyradené budovy z plánu obnovy. Významná obnova uvedených 3 budov bola realizovaná z finančných prostriedkov OP KŽP.

Rok 2016
            Plán obnovy relevantných budov 2016 bol schválený na rokovaní vlády SR prijatím uznesenia č. 286/2016 a úlohou B.1. schválený rozsah obnovy podľa prílohy č. 2. Plán obsahuje 26 budov určených na významnú obnovu v správe MS SR, MO SR, MF SR a ÚPV SR. K 31. 12. 2017 je ukončená významná obnova  17  budov, čo predstavuje 24 951,1 m2  čo je 42,1 % z plánovanej celkovej obnovovanej podlahovej plochy. Pred dokončením je 1 budova s celkovou podlahovou plochou 5 231 m2  čo predstavuje  8,8 %  z plánovanej obnovovanej  celkovej  podlahovej plochy. Jedna budova s podlahovou  plochou 5 932 m2 sa prehodnocuje, čo predstavuje 10 % z plánovanej celkovej obnovovanej podlahovej plochy. Významná obnova uvedených 17 budov bola realizovaná z finančných prostriedkov štátneho rozpočtu.

	Rok 2017
            Plán obnovy relevantných budov 2017 bol schválený na rokovaní vlády SR prijatím uznesenia č. 344/2017 a úlohami B.1. a B.2. schválený rozsah obnovy podľa prílohy č. 2. Plán obsahuje 41 budov určených na významnú obnovu v správe MS SR, MO SR a  MF SR.    K 31. 12. 2017 je ukončená významná obnova  10  budov, čo predstavuje 17 208,7 m2  čo je 15,4 % z plánovanej celkovej obnovovanej podlahovej plochy. V štádiu realizácie je 12 budov, čo predstavuje 38 469,6 m2 čo je 34,3 % z plánovanej celkovej obnovovanej podlahovej plochy  a 2 budovy sa prehodnocujú o ploche 3 580 m2 čo je 3,2 % z plánovanej celkovej obnovovanej podlahovej plochy. Významná obnova uvedených 10 budov bola realizovaná z finančných prostriedkov štátneho rozpočtu.


Záver

Dôležité je z hľadiska obnovy budov ÚOŠS dlhodobé plánovanie, vrátane alokovania dostatočných finančných prostriedkov, realizovať obnovu nie čiastkovo ale kompletne a nad úroveň minimálnych požiadaviek energetickej hospodárnosti. Úspora energie po obnove bude znamenať zníženie nákladov pri prevádzke týchto budov.
Príprava obnovy budov vo vlastníctve štátu je proces, ktorý vyžaduje poznať skutočný stav budov na základe ich technického posúdenia (EC, energetické hodnotenie, energetické audity), navrhnúť nákladovo efektívne opatrenia a vykonať  projektovú prípravu. Významnou úlohou pre zodpovedný ÚOŠS je zabezpečenie financovania. 

